Pia Mäkelä/Elintarvikeketjulinja, Ruokavirasto

**EFSAn Advisory Forumin kokous 1.-2.4.2020 Teamsin kautta etäyhteyksinä**

**Yhteenveto: Kokouksessa käsiteltiin EU:n uuden läpinäkyvyysasetuksen suomia parannettuja mahdollisuuksia EFSAn ja jäsenvaltioiden yhteistyöhön, mm. sopimusten, kumppanuuden ja avustusten muodossa. Koronavirusepidemiaan liittyen keskusteltiin elintarvikkeiden ja eläinten osuutta tartuntalähteenä. Eri virastojen työtä ympäristöriskien hallinnassa esiteltiin.**

Koronavirustilanteesta johtuen kokous pidettiin poikkeuksellisesti Teamsin kautta etäyhteyksinä. Valtaosa jäsenistä pystyi osallistumaan ja tekniikka toimi varsin hyvin. Kokouksen agendaa oli kuitenkin lyhennetty.

EFSA oli sijaintinsa takia keskellä Italian koronaepidemiaa. Viraston henkilöstö oli etätöissä ja kokoukset peruttu tai etänä. EFSA jakoi antamansa korona-ajan henkilöstöohjeet tiedoksi jäsenvaltioille.

**Koronavirusepidemia**

Keskusteltiin elintarvikkeiden ja eläinten osuudesta koronaepidemiasta. DE (BfR) kertoi tekemistään riskinarvioinneista. Klassiset hygieniatoimenpiteet (käsienpesu, etäisyyden pito etc.) ovat käyttökelpoisia. Todettiin, että toistaiseksi ei ole mitään viitteitä siitä, että elintarvikkeet olisivat koronatartuntojen lähteinä. Komission edustaja kertoi väliaikaisista toimenpiteistä, jotka mahdollistavat jäsenvaltioita poikkeamaan EU:n valvontasäädöksistä korona-aikana.

FR (ANSES) puolestaan kertoi heidän riskinarvioinneistaan koskien eläimiä ja uutta koronavirusta. Arvion mukaan tuotanto- ja lemmikkieläimillä ei ole merkittävää osuutta koronaviruksen leviämisestä, vaikka virus onkin eristetty joistain lemmikkieläimistä (koira ja kissa). Uuden koronaviruksen geneettinen rakenne osoittaa, että viruksen alkuperä on villieläimistä. Elintarvikkeet eivät myöskään ole merkittävä lähde, niiden merkitystä selvitetään vielä suoran välityksen suhteen silloin, kun kyseessä on infektoitunut elintarviketyöntekijä. Selvitysten mukaan uusi koronavirus ei tartu ruoansulatuskanavan kautta.

**EFSAn yhteistyö jäsenvaltioiden kanssa**

Noin 800-1000 jäsenvaltioiden asiantuntijaa on työskennellyt vuosittain EFSAn kanssa. EFSA on käyttänyt 10 milj. € sopimusten ja avustusten kautta jäsenvaltioiden kanssa tehtyyn yhteistyöhön. Uusi EU:n läpinäkyvyysasetus lisää näitä taloudellisia keinoja yhteistyöhön ja EFSA selvittää parhaillaan näitä uusia työkaluja. EFSAn työtä voitaisiin ulkoistaa entistä enemmän jäsenvaltioihin kumppanuuksien kautta. EFSAn johtokuntaan tulee jäsenvaltioiden edustajat. Tavoitteena on kestävä järjestelmä, joka toimisi vuosia.

Asiantuntijasuhteet tulevaisuudessa: EFSAn on tarkoitus lisätä luottamukseen perustuvia suhteita. Asiantuntijoiden työn kompensaatiota on parannettu ja vaihtoehtoisia tapoja korvata työtä taloudellisesti etsitään. Uusi johtokunta päättää paneelien jäsenten valintaprosessista. Nykyisten paneelien jäsenet jatkavat pääosin siihen asti, kunnes uudet paneelit saadaan pystyyn 2024. Paneelien toiminnasta on tehty ulkoinen arvio.

Esimerkkejä riskinarvioinnin kumppanuuksista esiteltiin EFSAn ja muutaman jäsenvaltion toimesta. EFSAn on tarkoitus käyttää jatkossa jopa 78 milj. € vuosittain jäsenvaltioiden kanssa tehtäviin yhteishankkeisiin. Hankkeiden aihealueita pohditaan parhaillaan.

**Kehitysnäkymiä säädeltyjen aineiden riskinarvioinnissa**

Claudia Heppner esitteli SPIDO-hankkeen ideoita mm. koskien tietojen jakamista, kapasiteetin rakentamisessa ja uusien menetelmien käyttöönottoa.

**EFSAn viestintäaktiviteetteja**

EFSA kertoi saaneensa komissiolta uuden pyynnön riskiviestinnässä avustamiseen. EFSAn viestintä on valmistelemassa raporttia EU:n Working Group on Social Research Methods and Advice – työstä.

EFSA on käyttänyt mainebarometriä. Uusi mainekysely on tulossa pian.

**EFSAn 1. Sounding board -kokous 23.3.2020**

Kokouksen tarkoituksena oli jakaa informaatiota uudesta läpinäkyvyysasetuksesta ja sen soveltamisesta Espanjan ja Unkarin kanssa.

**Ympäristöriskien arviointi**

EFSA tekee ympäristöriskien arviointia mm. kasvinsuojeluaineiden, GMO:n ja rehun lisäaineiden osalta. EFSA myös arvioi karanteenikasvintuhoojien vaikutusta biodiversiteettiin ja ekosysteemiin.

Ympäristöriskiarvioinnin kehittämisestä on DG SANTEn johdolla pidetty kokouksia, joissa myös sidosryhmät ovat olleet mukana. EFSA tekee yhteistyötä ECHAn kanssa. JRC ja EEA esittelivät omaa työtään ympäristöriskien osalta.

GIS:n (paikkatietojärjestelmä) ja maisemadatan käytöstä riskinarvioinneissa annettiin esimerkkejä.